Chołm

Chołm ( Kollm) je cyrkwinska wjes we wuchodosakskim wokrjesu Zhorjelc. Je zarjadniske sydło gmejny Kwětanecy při jězoru a leži 165 metrow nad mórskej hładźinu. Ma něhdźe 270 wobydlerjow.

 Geografija 
mini|Powětrowy wobraz z lěta 2019
Wjes leži šěsć kilometrow juhozapadnje Niskeje při zapadnym kóncu Kwětanečanskeho spjateho jězora a je na sewjeru, juhu a zapadźe wobdata wot hole. Zapadnje Chołma leži Wysoka Dubrawa (307 m), na sewjeru Gmejnska hora (222 m). Při jězorje mjez Chołmom a Sprjojcami je campingownišćo.

Susodne wsy su Sprjojcy na sewjerowuchodźe, Dźěže na juhowuchodźe, Radšow (gmejna Wysoka Dubrawa) a juhozapadźe a Kamjentna Wólšinka na sewjerozapadźe.

 Stawizny 
mini|Knježi dom w Chołmje
Jadro sydlišća je mały kulowc. Prěnje historiske naspomnjenje jako Kolme pochadźa z lěta 1396. Mjeno poćahuje so na hórki blisko sydlišća. Ležownostne knjejstwo měješe ryćerkubło we wsy.

Cyrkej měješe Chołm hižo do 16. lětstotka. Po reformaciji so tule serbsce prědowaše, pozdźišo tež němsce. Do wosady słušeštej Hóršow (do 1876) a Kamjentna Wólšinka (wot 1847, do toho do Hbjelska). Cyrkej w Hóznicy běše hač do lěta 1843 filiala Chołmjanskeje wosady.

Hač do lěta 1994 běše Chołm samostatna gmejna, wot lěta 1968 z gmejnskim dźělom Kwětanecy. Tute so krótko po tym za rěčnu zawěru wottorhachu. Jako so gmejnje Chołm a Sprjojcy w lěće 1994 zjednoćištej, rozsudźištej so za „neutralne“ mjeno Kwětanecy při jězoru.

 Wobydlerstwo a rěč 
W lěće 1884 měješe wjes po Mukowej statistice 401 wobydlerjow, mjez nimi 200 Serbow (50 %). W cyłej Chołmjanskej wosadźe chodźachu tehdy hišće 80 wosadnych k serbskej a 433 k němskej spowědźi. Hamtske pruske ludličenje z lěta 1905 zapisa porno tomu jenož hišće sydom serbskorěčnych mjez 302 wobydlerjemi.

Poslednju serbsku Božu słužbu dźeržachu w lěće 1898.

Arnošt Černik zwěsći 1956 serbski podźěl wobydlerstwa wot jenož hišće 1 %.

 Wobchad 
Chołm leži južnje statneje dróhi S 109 (Budyšin–Niska). Busowa linija 31 zwjazuje wjes wodnjo hodźinsce z Niskej, Wósporkom a Lubijom.

 Pomniki 
Při Chołmjanskej cyrkwi ze 16. lětstotka namakamy narowny pomnik Łahodźic fararjec swójby. Jan Lahoda skutkowaše nimale štyri lětdźesatki w Chołmje a wuwučowaše na farje tež serbšćinu młodym duchowniskim kandidatam. Swojim dźěćom da – njewšědnje za tehdyši čas – wuraznje serbske mjena Bohusław, Lubin, Lubinka a Zera. Pěskowcowy pomnik steji na južnym boku cyrkwje na trawniku a ma němski napis.Trudla Malinkowa: Sorbische Denkmale. 1. nakład, LND, Budyšin 2022, str. 104sl.

 Wosobiny 
 Jan Gotthold Běmar (1706–83), Chołmjanski farar wot 1734 do 1742
 Arnošt Fürchtegott Šołta (1793–1858), farar a superintendent; skrótka w Chołmje 1818/19
 Jan Łahoda (1801–1871), Chołmjanski farar 1832–1871

 Wotkaz 

 Žórła 

Kategorija:Sydlišćo w Zhorjelskim wokrjesu
Kategorija:Sydlišćo w Hornjej Łužicy
Kategorija:Prěnje naspomnjenje 1396
Kategorija:Kwětanecy
Kategorija:Cyrkwinska wjes